《题吾汶稿》
清代·金德瑛

丞相不劝原必死，先书祭文数十纸。待得燕山齿发归，同心不愧同乡里。

昔者宋玉师屈原，莫能直谏空招魂。未知楚灭身何所，千古但有风流存。

何如庐陵王鼎翁，耻作机云作陈东。心哀母老难许国，不然随殉柴市中。

虔州之水洪州驿，处处悲风寒凛栗。义士相望四百年，歙州亦有江天一。

作者简介：（1701—1762）清浙江仁和人，字汝白，一字慕斋，号桧门。乾隆元年状元，授修撰。充江南、江西考官，督江西、山东、顺天学政。官至左都御史。工诗书，善鉴别金石法帖。有《桧门诗疑》。